Sagunt acaba l’any de capitalitat cultural valenciana
24 d’abril 2019

![Imagen 1](/media/5pbdobg0/c_quico-fernandez.jpg)![Imagen 2](/media/rhlnb5kf/33_c_tarazona.jpg)

​![](/media/0gvfakre/33_c_ccv.jpg)  
  

Sagunt s’acomiada com a Capital Cultural Valenciana després d’un any intens en el qual s’han portat a terme multitud d’activitats culturals en totes les seues variants, com la dansa, el teatre, la música i l’art. Des del seu nomenament el 25 d’abril de 2018, l’Ajuntament de Sagunt ha oferit a la ciutadania una programació farcida de tallers, conferències i espectacles, impulsats principalment des de la regidoria de Cultura, però també des de Joventut, Igualtat, Comunicació, Educació i Cultura Popular, entre d’altres.

  

La Fura dels Baus, amb el seu espectacle Manes, va posar fi a esta capitalitat cultural valenciana, que va reunir 800 espectadors en el pavelló José Veral del Port, a causa de les inclemències meteorològiques que impediren celebrar-lo en el lloc previst, al costat de la Nau de Tallers Generals.

  

“**El balanç de la capitalitat cultural valenciana no pot ser més positiu; en un any hem fet moltíssimes coses, encara que cal destacar que continuarem fent-ho, perquè la capitalitat cultural valenciana més que ser un premi a un projecte de futur, en realitat, és un premi al que ja estàvem fent**”, ha declarat l’alcalde del municipi, Quico Fernández, qui també ha afirmat que des de l’equip de govern es continuaran generant oportunitats per als creadors locals, cantants, escriptors i artistes en general. “**Crec que la gent ha participat, ha col·laborat i ha disfrutat, d'això es tracta, de fer de la cultura una manera de millorar la vida de la gent i també, molt important, de generar economia, perquè la cultura també genera visites i llocs de treball**”, ha manifestat l’alcalde.

  

José Manuel Tarazona, regidor de Cultura, ha recalcat el que ha significat per a la ciutat este reconeixement: “**Ser Capital Cultural Valenciana ha suposat la dinamització de la ciutat des de l’àmbit cultural amb la col·laboració i implicació de molts col·lectius i associacions socioculturals de tota clase**”. A més, ha afirmat que estes sinergies compartides han propiciat que Sagunt siga un marc de referència cultural. 

  

 “**Desenes de milers d’espectadors de totes les edats i condicions han gaudit d’un any ple de cultura a Sagunt i hem de continuar en eixa mateixa línia**”, ha declarat Tarazona, qui, a més, afirma que la CCV ha suposat que la localitat crega en si mateixa i contemple el futur amb optimisme, convertint-se en la ciutat valenciana, després de la València capital, amb més activitat cultural i de qualitat.

  

Tarazona ha manifestat que este ha sigut un gran any per a Sagunt en l’àmbit cultural, demostrant ser un eix vertebrador fonamental de desenvolupament de la ciutat, tant social com econòmic, i que el municipi ha de tindre necessàriament una continuïtat en el futur com a capital de la cultura.

  

L’alcalde ha afirmat que la cultura és la identitat de la ciutat de Sagunt, per la voluntat política i, sobretot per l’activitat que realitzen moltíssimes persones i col·lectius perquè la programació cultural de Sagunt siga equiparable a la de una ciutat més gran: “**De fet, és difícil trobar en altres ciutats de les mateixes dimensions, inclús ciutats més grans, una programació de tanta qualitat i tant diversa com la que fem.**”

  

“**Ara hi haurà altres ciutats que tindran esta distinció i crec que ha sigut una molt bona idea de la Generalitat perquè d'alguna manera incentiva també que les ciutats s'esforcen més**”, ha manifestat l’alcalde, ja que Sagunt cedix el seu legat a la població alacantina d’Altea, que serà nomenada el pròxim dijous 25 d’abril.​

  

*   [](http://www.facebook.com/sharer.php?u=https://aytosagunto.es/va/actualitat/sagunt-acaba-l-any-de-capitalitat-cultural-valenciana/ "Facebook")
*   [](http://twitter.com/share?url=https://aytosagunto.es/va/actualitat/sagunt-acaba-l-any-de-capitalitat-cultural-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acaba-l-any-de-capitalitat-cultural-valenciana/ "Linked In")
*   [](mailto:?body=https://aytosagunto.es/va/actualitat/sagunt-acaba-l-any-de-capitalitat-cultural-valenciana/)